CELEX: E2019J0011
Language: el
Date: 2020-12-10 00:00:00
Title: Αποφαση του Δικαστηριου της 10ης Δεκεμβρίου 2020 στις συνεκδικασθείσες υποθέσεις E-11/19 και E-12/19 Adpublisher AG κατά J και K «Κανονισμός (ΕΕ) 2016/679 — Προστασία δεδομένων — Δικαίωμα υποβολής καταγγελίας σε εποπτική αρχή — Δικαίωμα πραγματικής δικαστικής προσφυγής κατά εποπτικής αρχής — Ανωνυμία — Έξοδα της διαδικασίας προσφυγής» 2021/C 113/04

31.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/9
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 10ης Δεκεμβρίου 2020
      στις συνεκδικασθείσες υποθέσεις E-11/19 και E-12/19
      Adpublisher AG κατά J και K
      «
            Κανονισμός (ΕΕ) 2016/679 — Προστασία δεδομένων — Δικαίωμα υποβολής καταγγελίας σε εποπτική αρχή — Δικαίωμα πραγματικής δικαστικής προσφυγής κατά εποπτικής αρχής — Ανωνυμία — Έξοδα της διαδικασίας προσφυγής
         »
      (2021/C 113/04)
      Στις συνεκδικασθείσες υποθέσεις E-11/19 και E-12/19, Adpublisher AG κατά J και K — ΑΙΤΗΣΕΙΣ προς το Δικαστήριο, δυνάμει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, από την Beschwerdekommission für Verwaltungsangelegenheiten (επιτροπή προσφυγών για διοικητικά θέματα) του Λιχτενστάιν σχετικά με την ερμηνεία του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων), το Δικαστήριο, αποτελούμενο από τους Páll Hreinsson, πρόεδρο (εισηγητή δικαστή), Per Christiansen και Bernd Hammermann, δικαστές, εξέδωσε απόφαση στις 10 Δεκεμβρίου 2020, το διατακτικό της οποίας έχει ως εξής:
      
                  1.
               
               
                  Η κοινολόγηση δεδομένων προσωπικού χαρακτήρα καταγγέλλοντος στο πλαίσιο διαδικασίας βάσει καταγγελίας υποβληθείσας δυνάμει του άρθρου 77 του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ή στο πλαίσιο διαδικασίας βάσει του άρθρου 78 παράγραφος 1 του ως άνω κανονισμού, δεν απαγορεύεται από τον εν λόγω κανονισμό, ούτε από άλλη διάταξη του δικαίου του ΕΟΧ. Το ζήτημα της μη κοινολόγησης δεδομένων προσωπικού χαρακτήρα καταγγέλλοντος πρέπει να εξετάζεται υπό το πρίσμα των αρχών που διέπουν την επεξεργασία δεδομένων προσωπικού χαρακτήρα σύμφωνα με τα άρθρα 5 και 6 του κανονισμού (ΕΕ) 2016/679. Δεν θα πρέπει να αναγνωρίζεται δικαίωμα μη κοινολόγησης εάν αυτό παρεμποδίζει την εκτέλεση των υποχρεώσεων που προβλέπονται στον κανονισμό (ΕΕ) 2016/679 ή την άσκηση του δικαιώματος πραγματικής δικαστικής προσφυγής και τήρησης της προσήκουσας διαδικασίας, όπως ορίζεται στο άρθρο 58 παράγραφος 4 και συνάγεται στο πλαίσιο του θεμελιώδους δικαιώματος πραγματικής δικαστικής προσφυγής.
               
            
                  2.
               
               
                  Από τα άρθρα 77 παράγραφος 1 και 57 παράγραφος 3 του κανονισμού (ΕΕ) αριθ. 2016/679 προκύπτει ότι, όταν το υποκείμενο των δεδομένων καθίσταται διάδικος σε διαδικασία δυνάμει του άρθρου 78 παράγραφος 1 λόγω άσκησης προσφυγής από τον υπεύθυνο επεξεργασίας των δεδομένων κατά απόφασης εποπτικής αρχής, και όταν το εθνικό δίκαιο επιβάλλει αυτομάτως αυτό το καθεστώς στο υποκείμενο των δεδομένων, τυχόν έξοδα που προκύπτουν σε σχέση με τις εν λόγω διαδικασίες δεν μπορεί να καταλογίζονται στο υποκείμενο των δεδομένων.